b'\n_START_ARTICLE_\nAbacus Cooperativa\n_START_SECTION_\nHist\xc3\xb2ria\n_START_PARAGRAPH_\nAbacus Cooperativa va n\xc3\xa9ixer l\xe2\x80\x99any 1968 per iniciativa d\xe2\x80\x99un grup de mestres, pares i mares de Barcelona, conjuntament amb l\xe2\x80\x99Escola de Mestres Rosa Sensat, que varen decidir engegar un projecte cooperatiu per donar servei de qualitat en l\xe2\x80\x99\xc3\xa0mbit de l\xe2\x80\x99educaci\xc3\xb3 i la cultura. Enlla\xc3\xa7ava amb la hist\xc3\xb2rica tradici\xc3\xb3 del cooperativisme a Barcelona, amb nous valors i activitats basades en el consum responsable, en la inversi\xc3\xb3 socialment positiva, i en el comprom\xc3\xads amb el medi ambient. Des dels seus or\xc3\xadgens, Abacus Cooperativa ha apostat per promoure la cultura i la llengua catalana per tot el territori i per prioritzar valors \xc3\xa8tics, solidaris i de comprom\xc3\xads social._NEWLINE_Inicialment, era una entitat integrada pels consumidors i que, des del 1985, incorpora tamb\xc3\xa9 les persones treballadores com a s\xc3\xb2cies. Actualment compta amb 541 socis i s\xc3\xb2cies de treball, gaireb\xc3\xa9 un mili\xc3\xb3 de socis i s\xc3\xb2cies de consum i 49 establiments f\xc3\xadsics i la botiga en l\xc3\xadnia, repartits entre Catalunya, el Pa\xc3\xads Valenci\xc3\xa0 i les Illes Balears. Abacus \xc3\xa9s membre fundador del Grup Clade, el primer grup empresarial cooperatiu catal\xc3\xa0._NEWLINE_Un projecte transformador que construeix futur, Abacus \xc3\xa9s un reconegut projecte de transformaci\xc3\xb3 social i de propietat compartida, un referent de confian\xc3\xa7a, molt arrelat a la comunitat educativa, que aconsegueix impacte econ\xc3\xb2mic i social a trav\xc3\xa9s de la seva activitat, mantenint sempre la voluntat transformadora._NEWLINE_El canvi tecnol\xc3\xb2gic ha modificat les formes de consum i d\xe2\x80\x99intermediaci\xc3\xb3, i cal afavorir l\xe2\x80\x99empoderament dels consumidors i consumidores. Abacus cooperativa ha estat i \xc3\xa9s motor de canvis amb l\xe2\x80\x99objectiu d\xe2\x80\x99incorporar valor al model. Per aix\xc3\xb2 la cooperativa promou, a partir del desenvolupament tecnol\xc3\xb2gic, el coneixement compartit com un actiu a cuidar. A Abacus les persones s\xc3\xb3n al centre._NEWLINE_Mantenint l\xe2\x80\x99ess\xc3\xa8ncia de l\'origen, un projecte de propietat compartida on els beneficis reverteixen directament a s\xc3\xb2cies i socis de consum i de treball, amb un impacte positiu per al conjunt de societat per potenciar les capacitats de la comunitat ciutadana, per avan\xc3\xa7ar cap al futur enfortint i fent cr\xc3\xa9ixer el projecte que comparteix._NEWLINE_El 2018 va rebre la Creu de Sant Jordi per la seva aportaci\xc3\xb3 al cooperativisme de consum des de fa cinquanta anys i l\xe2\x80\x99Ajuntament de Barcelona li ha atorgat la Medalla d\xe2\x80\x99Or al M\xc3\xa8rit C\xc3\xadvic "en reconeixement a la seva traject\xc3\xb2ria de comprom\xc3\xads amb l\xe2\x80\x99educaci\xc3\xb3, la cultura i el cooperativisme que l\xe2\x80\x99han convertit en un referent".\n_START_SECTION_\nFons\n_START_PARAGRAPH_\nEl gener de 2019 Abacus va cedir el seu fons a l\'Arxiu Nacional de Catalunya. El fons, organitzat sobre la base, lleugerament adaptada, del quadre de classificaci\xc3\xb3 de fons d\xe2\x80\x99associacions i fundacions de l\xe2\x80\x99Arxiu Nacional i s\xe2\x80\x99hi han identificat les s\xc3\xa8ries seg\xc3\xbcents: administraci\xc3\xb3 general i organitzaci\xc3\xb3, legislaci\xc3\xb3 i assumptes jur\xc3\xaddics, gesti\xc3\xb3 del personal, gesti\xc3\xb3 econ\xc3\xb2mica, gesti\xc3\xb3 dels b\xc3\xa9ns immobles, recursos d\xe2\x80\x99informaci\xc3\xb3, monografies i publicacions peri\xc3\xb2diques, comunicacions i projecci\xc3\xb3 p\xc3\xbablica, serveis oferts als cooperativistes i activitats pr\xc3\xb2pies._NEWLINE_El fons cont\xc3\xa9 fonamentalment la documentaci\xc3\xb3 generada per l\xe2\x80\x99activitat comercial de l\xe2\x80\x99entitat. Destaquen les s\xc3\xa8ries organitzatives que apleguen des dels precedents de l\xe2\x80\x99entitat fins a les actes dels diferents \xc3\xb2rgans de govern. Cal remarcar la import\xc3\xa0ncia de la documentaci\xc3\xb3 enquadrada en la s\xc3\xa8rie de relacions externes i internes que integra la correspond\xc3\xa8ncia rebuda i emesa per l\xe2\x80\x99organitzaci\xc3\xb3. Finalment, destaca la s\xc3\xa8rie d\xe2\x80\x99activitats pr\xc3\xb2pies de l\xe2\x80\x99organisme que recull les campanyes de l\xe2\x80\x99entitat, les activitats educatives, els premis i convocat\xc3\xb2ries, els cat\xc3\xa0legs i els projectes._NEWLINE_En el seu conjunt, el fons facilita una aproximaci\xc3\xb3 molt completa a l\xe2\x80\x99activitat hist\xc3\xb2rica d\xe2\x80\x99Abacus Cooperativa que ha estat i \xc3\xa9s un referent en la dinamitzaci\xc3\xb3 cultural del territori, a partir de valors com l\'equitat, la sostenibilitat i el consum responsable. El volum total del fons documental \xc3\xa9s de 3,2 m (32 unitats d\xe2\x80\x99instal\xc2\xb7laci\xc3\xb3).'